Cont Mdladla Mhlanga
Cont Mdladla Mhlanga, f. 1958, zimbabwisk dramatiker. Mhlanga har siden 1981 været leder og forfatter for teatergruppen Amakhosi, der har vakt opsigt med aktivistiske stykker om hverdagspolitik. Et gennembrud var Workshop Negative (1986), der skildrer korruption og udbytning på tværs af raceskel i det befriede Zimbabwe og påkaldte sig de højeste magters vrede. Musicalen Stitsha (1990) skildrer patriarkatets spændetrøje; Dabulap (1992) fremstiller det nye Sydafrikas velsignelser, som de tager sig ud for migrantarbejdere fra det provinsielle, Mugabe-styrede Zimbabwe.